Ovoga puta, za razliku od niza dosadašnjih slučajeva, pucanje uskočkih mjera tajnog nadzora osumnjičenika neće proći bez ikakvih posljedica. Službenici policijskog USKOK-a u svega pet dana otkrili su tko je upozorio Franju Vargu (36), okrivljenog za fabriciranje lažne SMS prepiske za Zdravka Mamića, da policija nad njim provodi kriminalističko istraživanje.

Jučer rano ujutro zbog sumnje da je telefonski upozorio Vargu uhićen je Blaž Curić, 49-godišnji vozač u Ministarstvu poljoprovrede koji je do jučer vozio ministra Tomislava Tolušića.

Uz ovu činjenicu, ovo uhićenje ima još veći politički značaj zbog toga što je osumnjičeni Curić nekadašnji suborac, dugogodišnji prijatelj i kum Milijana Brkića, potpredsjednika Sabora i zamjenika predsjednika HDZ-a.

Policija je jučer ujutro provela pretres Curićeva doma na Malešnici, nakon čega je priveden na kriminalističko istraživanje. Sumjniči ga se da je prošlog četvrtka, 20. rujna, oko 20.30 sati nazvao Vargu i upozorio ga da ga policija nadzire. Pritom mu je rekao da uništi hard diskove i USB stickove, kao i da, kako je jučer priopćio USKOK, izbriše sve poruke, telefonske brojeve i druge sadržaje.

Upareni mobiteli

No, Varga praktično ništa nije uspio uništiti jer je policija, shvativši odmah da su tajne mjere probijene, promptno krenula u akciju uhićenja.

Kako doznajemo, kod Varge su zaplijenili čak 20 prijenosnih računala, 15 mobilnih uređaja i na desetke USB stickova. S obzirom na to da se radi o ogromnoj količini podataka na tim uređajima, istražiteljima će trebati duže vremena da skinu i analiziraju zaplijenjene materijale, te na koncu vide što je sve Varga radio. I eventualno s kim je radio.

I dok je Varga nakon otvaranja istrage pospremljen iza rešetaka, istražitelji su se koncentrirali na otkrivanje nepoznatog dojavljivača. Prema neslužbenim informacijama, u tome im je pomogao Varga, ali i sam dojavljivač. Iako je poziv upućen s nepoznatog broja, čini se da su i istražitelji i Varga prepoznali glas pozivatelja. Varga je svoje sumnje navodno i podijelio s istražiteljima, koji su se potom upustili u provjere ovih indicija.

Do jedne od potvrda da se radi o Blažu Curiću dobili su zahvaljujući “nesmotrenosti” samog Tolušićeva vozača. Naime, uparivanjem brojeva mobilnih telefona utvrdili su da je na lokaciji u Dubravi s koje je upućen sporni poziv s tzv. jednokratnog broja istovremeno uhvaćen i signal mobitela koji je koristio Blaž Curić.

“Siguran” broj

Tako ispada da je Curić, doduše, obavio poziv sa “sigurnog” broja, ali da je sa sobom ponio i svoj mobitel ne razmišljajući da bi ga upravo to moglo stajati uhićenja.

Osumnjičeni Curić jučer je oko 14 sati doveden na ispitivanje u USKOK, gdje se u nazočnosti svog odvjetnika Krešimira Vilajtovića branio šutnjom. USKOK ga tereti za kazneno djelo poticanja na sprječavanje dokazivanja, vezano uz USKOK-ovu istragu protiv Franje Varge.

Nakon ispitivanja vraćen je pritvorskom nadzorniku. USKOK je zatražio da mu se odredi jednosmjesečni istražni zatvor zbog opasnosti od utjecaja na svjedoke i opasnosti od ponavljanja kaznenog djela. O tome bi danas trebao odlučiti sudac istrage Županijskog suda u Osijeku.

Međutim, nakon što je pronađena osoba koja se sumnjiči da je upozorila Franju Vargu, sada se postavlja pitanje kako je ta osoba uopće znala da je Varga na meti policije i USKOK-a. Sam Blaž Curić definitivno nije bio u krugu osoba koje su mogle i smjele biti upoznate s činjenicom da se nad Vargom provode tajne mjere praćenja i prisluškivanja.

Nije to mogao doznati ni slučajno, kao vozač ministra poljoprivrede, jer se radi o mjerama s kojima ministar Tolušić nema nikakve veze.

Karamarkov poziv

Zapravo je vrlo uzak krug ljudi koji su uopće mogli znati za tajne mjere nad Vargom. A to su nadležni tužitelji iz USKOK-a koji su zatražili potrebne naloge, sudac istrage Županijskog suda u Osijeku koji je izdao nalog te možda dvoje njegovih suradnika, kao i vrlo uzak krug policijskih službenika i ljudi u OTC-u koji su provodili te mjere. Zanimljivo je, međutim, da mjere nisu pukle čim su izdane, nego četiri-pet dana poslije. Navodno su uoči pucanja mjera istražitelji zabilježili telefonske kontakte Franje Varge s bivšim predsjednikom HDZ-a Tomislavom Karamarkom i sadašnjim zamjenikom šefa te stranke Milijanom Brkićem.

Iz toga neki izvlače pretpostavku da je “upadanje” ove dvojice političara u mjere tajnog nadzora bilo zvono na uzbunu za nekog od onih koji su radili na provođenju tajnih mjera. U svakom slučaju, netko “iznutra” morao je prvo odati neovlaštenim osobama informaciju o tajnoj uskočkoj istrazi. Je li to dojavljeno izravno Blažu Curiću, kojega se sumnjiči da je doznao i proslijedio tu informaciju Vargi, ili je dojava išla preko nekih drugih osoba, i dalje je predmet istrage policije i USKOK-a.